Нацыянальны статыстычны камітэт Рэспублікі Беларусь

Нацыяна́льны статысты́чны камітэ́т Рэспу́блікі Белару́сь (Белстат) — ведамства ўраду Беларусі, упаўнаважанае парадкаваць вядзеньне падлікаў. Старшыня камітэту ды 4 ягоныя намесьнікі прызначаюцца й здымаюцца з пасадаў прэзыдэнтам. Прэзыдэнтам таксама ўхваляецца склад калегіі камітэту з удзелам старшыні, ягоных намесьнікаў і кіраўнікоў цэнтральных ды мясцовых падразьдзяленьняў, падпарадкаваных камітэту ўстановаў. З 27 сьнежня 2014 году пасаду старшыні камітэту займае Іна Мядзьведзева. Будова Апарат — 15 галоўных управаў, 2 управы й 4 аддзелы. 7 управаў вобласьцяў ды Менску; 6 вылічальных цэнтраў у вабласных цэнтрах. Задачы Паводле ўставы камітэт мае наступныя задачы: распрацоўка прыёмаў падліку паводле міжнародных абавязкаў; збор, апрацоўка, абагуленьне, накапленьне, захаваньне й абарона зьвестак аб падліках; перадача зводных зьвестак прэзыдэнту і ягонай адміністрацыі, Нацыянальнаму сходу, ураду і яго ведамствам, Камітэту дзяржаўнага кантролю, выканаўчым камітэтам вобласьцяў ды Менску; распаўсюд зводных зьвестак. Паўнамоцтвы Паводле ўставы ведамства мае паўнамоцтвы на: атрыманьне ад установаў зьвестак для вядзеньня падлікаў ды стварэньня зводаў зьвестак; атрыманьне зьвестак з Адзінага дзяржаўнага рэгістру юрыдычных асобаў і індывідуальных прадпрымальнікаў ды іншых базаў зьвестак дзяржаўных установаў; прыцягненьне асобаў да падліковых назіраньняў; бясплатнае атрыманьне ад асобаў першасных падліковых зьвестак у запатрабаваным аб’ёме і ў тэрмін; бясплатнае атрыманьне ад упаўнаважаных на вядзеньне падлікаў установаў зводных зьвестак аб праведзеных назіраньнях; спраўджаньне першасных зьвестак шляхам супастаўленьня са зьвесткамі першасных уліковых дакумэнтаў; атрыманьне тлумачэньняў пры выяўленьні скажэньняў справаздачаў аб падліках; выданьне загадаў аб выпраўленьні выяўленых скажэньняў справаздачаў; ухваленьне ведамасных пастановаў; прыцягненьне для распрацоўкі прыёмаў падліку навукова-дасьледніцкіх установаў, навукоўцаў і адмыслоўцаў; тлумачэньне вядзеньня дзяржаўных падлікаў у сродках масавай інфармацыі; супрацу з адпаведнымі ведамствамі іншых дзяржаваў ды міжнароднымі арганізацыямі; распаўсюд зводных зьвестак аб падліках за плату; стварэньне й вядзеньне сьпісу падлікаў; стварэньне, ператварэньне, касаваньне ды ўхваленьне статутаў падпарадкаваных установаў. Мінуўшчына За 2017 год Нацыянальны статыстычны камітэт Рэспублікі Беларусь склаў звыш 2 000 000 справаздачаў. На кастрычнік 2018 году Нацстаткам Беларусі налічваў звыш 1500 супрацоўнікаў, зь іх 93 % складалі жанчыны. Крыніцы Вонкавыя спасылкі Звароты грамадзянаў // Нацыянальны статыстычны камітэт Рэспублікі Беларусь, 2020 г. Праверана 14 студзеня 2020 г.